ลดคุ้มครองเงินฝาก เริ่ม11ส.ค.เหลือ10ล.
รมช.คลัง แจงลดคุ้มครองเงินฝากเริ่ม 11 ส.ค.นี้ ยันไม่กระทบผู้ฝากเงิน
4 ส.ค. 2561

รมช.คลัง แจงลดคุ้มครองเงินฝากเริ่ม 11 ส.ค.นี้ ยันไม่กระทบผู้ฝากเงิน
นายวิสุทธิ์ ศรีสุพรรณ รมช.คลัง เปิดเผยในโอกาสสถาบันคุ้มครองเงินฝาก (สคฝ.) ครบรอบ 10 ปี ว่า ในวันที่ 11 ส.ค. 2561-10 ส.ค. 2562 สคฝ.จะลดการคุ้มครองเงินฝากจาก 15 ล้านบาท เหลือ 10 ล้านบาท/บัญชี/ธนาคาร หลังจากนั้นในวันที่ 11 ส.ค. 2562-10 ส.ค. 2563 จะลดเหลือ 5 ล้านบาท/บัญชี/ธนาคาร และ วันที่ 11 ส.ค. 2563 เป็นต้นไป จะลดวงเงินเหลือ 1 ล้านบาท/บัญชี/ธนาคาร ซึ่งจะไม่กระทบความเชื่อมั่นกับผู้ฝากเงินปัจจุบันมีผู้ฝากเงินไม่ถึง 10 ล้านบาท มีสัดส่วน 98% และผู้ฝากเงินไม่เกิน 1 ล้านบาท มี 98.2% ซึ่งเท่ากับผู้ฝากเงิน ส่วนใหญ่ได้รับการคุ้มครองทั้งจำนวนอยู่แล้ว รวมถึงกองทุนคุ้มครองเงินฝากยังมีถึง 1.2 แสนล้านบาท เพียงพอดูแลบัญชีเงินฝากของประชาชนกรณีที่สถาบันการเงินระดับกลางเกิดปัญหา
ด้าน นายสาทร โตโพธิ์ไทย ผู้อำนวยการ สคฝ. กล่าวว่า การปรับลดวงเงินคุ้มครองเงินฝากไม่ส่งผลกระทบทำให้เกิดการโยกย้ายบัญชีเงินฝากจนผิดปกติ อาจจะมีการโยกย้ายบัญชีเงินฝากบ้าง แต่ก็อยู่ในระดับที่เล็กน้อยเท่านั้น ซึ่งอาจจะเป็นกลุ่มผู้ที่มีเงินฝากเกิน 10 ล้านบาท/บัญชี/ธนาคาร ก็อาจจะมีการนำเงินส่วนที่เกินโยกไปฝากไว้กับธนาคารอื่น เพื่อที่จะยังได้รับการคุ้มครองเงินฝากทั้งจำนวนเหมือนเดิม ซึ่ง สคฝ.ได้ติดตามให้ความรู้ผู้ฝากเงินอย่างใกล้ชิด